
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  28 septembrie 2010               

Pl-x  476/2010                     


AVIZ

asupra propunerii legislative pentru completarea Legii nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Legii nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional, trimisă cu adresa Pl-x 476 din 14 septembrie 2010 şi înregistrată cu nr. 31/781 din 15 septembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este  Cameră decizională. 

Senatul, în calitate de primă Cameră sesizată, a respins propunerea legislativă în şedinţa din 6 septembrie 2010.
Propunerea legislativă are ca obiect de reglementare completarea art.17 din Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional, cu un nou alineat prin care se instituie o excepţie de la obligaţia de a opta între suspendarea plăţii pensiei şi încetarea raporturilor de muncă, în cazul asistenţilor personali ai membrilor de familie.
Potrivit prevederilor art.61 din Regulamentul Camerei Deputaţilor, republicat, comisia a dezbătut iniţiativa legislativă  în şedinţa din 28 septembrie 2010.
Consiliul Economic si Social nu susţine această iniţiativă legislativă conform avizului cu nr.455 din 1 martie 2010.
Membrii Comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ, nr.225 din 12.03.2010. 

În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă a iniţiativei legislative, întrucât exceptarea de la dispoziţiile Legii nr.329∕2009 cu privire la cumulul pensiei cu salariul, a asistenţilor personali ai unui membru de familie, ar determina încălcarea principiului egalităţii şi nediscriminării între categoriile de persoane supuse prevederilor legii, cu atât mai mult cu cât asistenţii personali sunt angajaţi cu contracte de muncă.
În raport de obiectul şi conţinutul reglementării,  propunerea legislativă  face parte din categoria legilor organice.
             PREŞEDINTE,                            SECRETAR,

                          Daniel BUDA                     Gabriel ANDRONACHE

Expert, Roxana Zegrean

